Gandia es consolida com a destí turístic de festivals
18 agost 2023

## Gandia es consolida com a destí turístic de festivals18 agost 2023Última actualització: 18 agost 2023

![](../gestion/img/adc4fb8f72df6fb6cbdba88a50eab21c9203348cb73f9977e2cba0cc3b8dbc75.jpg)  
  

La Delegada del Govern, **Pilar Bernabé**, l’alcalde de Gandia, **José Manuel Prieto**, acompanyats d’altres membres corporatius, han visitat aquest matí les instal·lacions del Mediterránea Festival, en marxa des d’ahir i durant tot el cap de setmana al parc Ausiàs March. Hi han posat especial interés en les mesures de seguretat. En aquest sentit, des de l’Ajuntament s’ha col·laborat amb l’experiència privada posant tots els dispositius perquè isca bé, tant pel que fa a la seguretat com a la convivència, ja que la previsió es que s’hi concentren més de 10.000 persones cada dia, segons l’organització. L’Ajuntament i la Delegació del Govern han anunciat, de dijous fins dissabte, un dispositiu de 100 policies locals; Protecció Civil i 50 agents de la Policia Nacional (amb el suport d’equips CRS vinguts de València).

Per la seua banda, l’àrea d’Igualtat, Diversitat i Polítiques inclusives, en col·laboració amb la Policia Local i l’associació CLGS, ha instal·lat punts violeta d’informació i suport davant la possibilitat d’algun cas d’agressió sexual o de lgtbifòbia.

L’alcalde ha assegurat que és important referenciar Gandia «com a ciutat de festivals, que és un atractiu que s’incorpora a l’excel·lent temporada turística en un dels destins preferents del turisme estatal i internacional. Pel nostre model de turisme de qualitat, sostenibilitat i familiar, però també de festivals. Teníem el Pirata Beach i hem incorporat el Mediterránea a l’oferta. Cal agrair l’esforç de l’organització i hem de treballar per consolidar aquesta segona cita, perquè siga també un referent de Gandia».

Per la seua banda, la Delegada del Govern ha posat en valor dues qüestions estratègiques: «En primer lloc, per a poder créixer i ser competitius en matèria turística hem de garantir la seguretat. Aquest és el compromís del Govern espanyol amb els visitants; la Comunitat Valenciana i Gandia són destinacions segures». Bernabé ha recordat que en 2023 la ciutat ha baixat en totes les ràtios de criminalitat, especialment pel que fa a les agressions sexuals, «per això és important la presència d’un punt violeta».

D’altra banda, ha destacat la promoció dels festivals amb el Bo cultural jove del Ministeri de Cultura, que ha tingut un comportament molt positiu en la compra d’entrades. «Per tant, fem una aposta clara, perquè sabem que l’impacte econòmic dels festivals a la nostra comunitat és de vora 400 milions d’euros», ha conclòs.